Document ID: 32007L0050

KOMISJONI DIREKTIIV 2007/50/EÜ,
2. august 2007,
millega muudetakse nõukogu direktiivi 91/414/EMÜ, et lisada toimeainete hulka beflubutamiid ja Spodoptera exigua nukleaarne polühedroosi viirus
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõiget 1,
ning arvestades järgmist:
(1)
Kooskõlas direktiivi 91/414/EMÜ artikli 6 lõikega 2 esitas töörühm, milles osalesid UBE Europe GmbH ja Stähler Agrochemie GmbH & Co. KG (hiljem UBE Europe GmbH lahkus töörühmast) 27. juunil 2000 Saksamaale taotluse toimeaine beflubutamiidi lisamiseks direktiivi 91/414/EMÜ I lisasse. Komisjoni otsusega 2000/784/EÜ (2) kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(2)
Kooskõlas direktiivi 91/414/EMÜ artikli 6 lõikega 2 esitas Biosys (nüüd Certis USA) 12. juulil 1996 Madalmaadele taotluse toimeaine Spodoptera exigua nukleaarse polühedroosi viiruse (edaspidi „Spodoptera exigua NPV”) lisamiseks direktiivi 91/414/EMÜ I lisasse. Komisjoni otsusega 97/865/EÜ (3) kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.
(3)
Nimetatud toimeainete mõju inimeste tervisele ja keskkonnale on taotlejate kavandatud kasutusviiside puhul hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriigid esitasid komisjonile toimeainete hindamisaruannete projektid 13. augustil 2002 (beflubutamiid) ja 1. novembril 1999 (Spodoptera exigua NPV).
(4)
Liikmesriigid ja komisjon on nende toimeainete hindamisaruannete projektid toiduahela ja loomatervishoiu alalises komitees läbi vaadanud. Kõnealune läbivaatamine lõpetati 15. mail 2007 ning vormistati komisjoni aruandena beflubutamiidi ja Spodoptera exigua NPV kohta.
(5)
Mitmete uuringute põhjal on selgunud, et asjaomaseid toimeaineid sisaldavad taimekaitsevahendid peaksid üldiselt vastama direktiivi 91/414/EMÜ artikli 5 lõike 1 punktides a ja b ning artikli 5 lõikes 3 ette nähtud nõuetele, eriti nende kasutusviiside puhul, mida uuriti ja mida komisjoni aruandes üksikasjalikult kirjeldati. Seetõttu on asjakohane lisada beflubutamiid ja Spodoptera exigua NPV kõnealuse direktiivi I lisasse, et tagada kõigis liikmesriikides asjaomaseid toimeaineid sisaldavate taimekaitsevahendite kasutuslubade väljaandmine kõnealuses direktiivis ette nähtud korras.
(6)
Ilma et see piiraks direktiiviga 91/414/EMÜ kindlaks määratud kohustusi, mis kaasnevad toimeainete kandmisega I lisasse, tuleks pärast toimeaine loetelusse kandmist anda liikmesriikidele kuus kuud beflubutamiidi ja Spodoptera exigua NPVd sisaldavate taimekaitsevahendite kehtivate ajutiste kasutuslubade läbivaatamiseks, et tagada direktiivis 91/414/EMÜ, eriti selle artiklis 13 sätestatud nõuete ja I lisas esitatud asjakohaste tingimuste täitmine. Liikmesriigid peavad kehtivad ajutised kasutusload ümber registreerima, muutma või tühistama vastavalt direktiivi 91/414/EMÜ sätetele. Erandina nimetatud tähtajast tuleks ette näha pikem ajavahemik iga taimekaitsevahendi iga kavandatava kasutusviisi täieliku, III lisa nõuetele vastava toimiku esitamiseks ja hindamiseks direktiivis 91/414/EMÜ sätestatud ühtsete põhimõtete alusel.
(7)
Seega on asjakohane direktiivi 91/414/EMÜ vastavalt muuta.
(8)
Käesoleva direktiiviga ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 91/414/EMÜ I lisa muudetakse käesoleva direktiivi lisa kohaselt.
Artikkel 2
1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 31. maiks 2008. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid norme alates 1. juunist 2008.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste siseriiklike õigusnormide teksti.
Artikkel 3
1. Vajaduse korral muudavad või tühistavad liikmesriigid direktiivi 91/414/EMÜ kohaselt toimeainetena beflubutamiidi ja Spodoptera exigua NPVd sisaldavate taimekaitsevahendite kehtivad load 31. maiks 2008. Eelkõige kontrollivad nad nimetatud tähtpäevaks, et kõnealuse direktiivi I lisas vastavalt beflubutamiidi ja Spodoptera exigua NPV suhtes sätestatud tingimused on täidetud, välja arvatud kõnealuseid toimeaineid käsitlevate kannete B osas nimetatud tingimused, ning et loa valdajal on olemas kõnealuse direktiivi artikli 13 lõike 2 tingimuste kohaselt sama direktiivi II lisa nõuetele vastav toimik või juurdepääs sellele.
2. Erandina lõikest 1 teevad liikmesriigid iga lubatud taimekaitsevahendi puhul, mis sisaldab beflubutamiidi ja Spodoptera exigua NPVd ainsa toimeainena või ühena mitmest toimeainest, mis kõik on hiljemalt 30. novembriks 2007 lisatud direktiivi 91/414/EMÜ I lisa loetelusse, toote uue hindamise direktiivi 91/414/EMÜ III lisa nõuetele vastava toimiku põhjal vastavalt kõnealuse direktiivi VI lisas sätestatud ühtsetele põhimõtetele ning arvestades kõnealuse direktiivi I lisa beflubutamiidi ja Spodoptera exigua NPVd käsitleva kande B osa. Kõnealuse hindamise põhjal määravad nad kindlaks, kas toode vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele.
Pärast kindlaksmääramist liikmesriigid
a)
muudavad vajaduse korral luba või tühistavad selle hiljemalt 31. maiks 2009, juhul kui taimekaitsevahend sisaldab beflubutamiidi või Spodoptera exigua NPVd ainsa toimeainena, või
b)
juhul kui vahend sisaldab beflubutamiidi või Spodoptera exigua NPVd ühena mitmest toimeainest, muudavad liikmesriigid luba või tühistavad selle hiljemalt 31. maiks 2009 või kuupäevaks, mis on ette nähtud loa muutmiseks või tühistamiseks vastavas direktiivis või direktiivides, millega asjaomane toimeaine või asjaomased toimeained kanti direktiivi 91/414/EMÜ I lisasse, olenevalt sellest, kumb kuupäev on hilisem.
Artikkel 4
Käesolev direktiiv jõustub 1. detsembril 2007.
Artikkel 5
Käesolev direktiiv on adresseeritud liikmesriikidele.
Brüssel, 2. august 2007

Labels: 7
0
3
6
12